Z Budyskim wozjewjenjom chce tudyši wokrjesny sejmik na aktualne połoženje we wokrjesu reagować a zdobom wobydlerstwo docpěć. Jedyn dypk poćahuje so na Serbow. Předsyda wokrjesneho sejmika, krajny rada Michael Harig (CDU), bě naćisk wozjewjenja po wurjadnym posedźenju sejmika 18. septembra do diskusije dał.
Budyšin (SN/at). „Budyske wozjewjenje za demokratiju a tolerancu“ wabi za tolerantne zhromadne žiwjenje w Budyskim wokrjesu. Mjeztym prěnje wudospołnjenja wokrjesnych radźićelow předleža. Po słowach krajneho rady Michaela Hariga móže sejmik wobdźěłany dokument na posedźenju 11. decembra schwalić.
„Česćowanje čłowjeskeje dostojnosće, toleranca a swoboda su naše zakładne hódnoty, wo nich so njejedna.“ Tohodla maja so „wobydlerjo, politika a zarjadnistwo zhromadnje zjawnje přećiwo prawicarskemu ekstremizmej, ekstremizmej docyła, njepřećelskosći cuzym napřećo, rasizmej a antisemitizmej wobarać“, rěka w preambli naćiska.
szl_Latn bos_Latn szl_Latn